Document ID: 32010R0036

KOMISIJAS REGULA (ES) Nr. 36/2010
(2009. gada 3. decembris)
par Kopienas paraugiem, kas saskaņā ar Eiropas Parlamenta un Padomes Direktīvu 2007/59/EK noteikti vilciena vadītāja apliecībām, papildu sertifikātiem, apliecinātām papildu sertifikātu kopijām un pieteikuma veidlapām vilciena vadītāja apliecību saņemšanai
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2007. gada 23. oktobra Direktīvu 2007/59/EK par to vilcienu vadītāju sertifikāciju, kuri vada lokomotīves un vilcienus Kopienas dzelzceļu sistēmā (1), un jo īpaši tās 4. panta 4. punktu,
ņemot vērā Eiropas Dzelzceļu aģentūras 2008. gada 19. decembra Ieteikumu Nr. ERA/REC/SAF/04-2008 par vilciena vadītāja apliecību, papildu sertifikātu un vilciena vadītāju papildu sertifikātu apliecinātu kopiju harmonizētajiem formātiem atbilstoši Direktīvai 2007/59/EK un Eiropas Dzelzceļu aģentūras 2008. gada 19. decembra Ieteikumu Nr. ERA/REC/SAF/06-2008 par harmonizēta parauga izmantošanu pieteikuma veidlapai vilciena vadītāja apliecības saņemšanai,
tā kā:
(1)
Direktīva 2007/59/EK paredz, ka visiem vilciena vadītājiem ir vilcienu vadīšanai vajadzīgā sagatavotība un kvalifikācija, kā arī šādi dokumenti: apliecība, kas norāda, ka vadītājs atbilst obligātajiem nosacījumiem attiecībā uz medicīniskajām prasībām, pamatizglītību un vispārējām profesionālajām iemaņām, un viens vai vairāki sertifikāti, kas norāda infrastruktūras, pa kādām sertifikāta īpašniekam ir atļauts braukt, un ritošo sastāvu, kādu sertifikāta īpašniekam atļauts vadīt.
(2)
Dalībvalstu tiesību akti par vilciena vadītāju sertificēšanas nosacījumiem ievērojami atšķiras. Tāpēc, lai atbalstītu attiecīgo Kopienas tiesību aktu īstenošanu, jāpieņem harmonizēti vilciena vadītāju sertificēšanas paraugi.
(3)
Apliecību un papildu sertifikātu harmonizēšanas mērķis ir, pirmkārt, atvieglot vilciena vadītāju pārvietošanos no vienas dalībvalsts uz citu, kā arī atvieglot viņu pārvietošanos no viena dzelzceļa pārvadājumu uzņēmuma uz citu, kā arī kopumā panākt, ka apliecības un harmonizētos papildu sertifikātus atzīst visas dzelzceļa nozarē iesaistītās puses. Tādēļ ir svarīgi noteikumos paredzēt obligātās prasības, kas pieteikumu iesniedzējiem jāizpilda, lai saņemtu apliecību vai harmonizēto papildu sertifikātu. Lai nodrošinātu vajadzīgo vienveidību un pārskatāmību, dalībvalstīm jāpieņem harmonizēts vilciena vadītāja apliecību paraugs, bet dzelzceļa pārvadājumu uzņēmumiem un infrastruktūras pārvaldītājiem jāizdod harmonizēti papildu sertifikāti.
(4)
Dzelzceļa pārvadājumu uzņēmumiem un infrastruktūras pārvaldītājiem, kas nodarbina vilcienu vadītājus vai slēdz līgumus ar viņiem, un jo īpaši dzelzceļa pārvadājumu uzņēmumiem, kas sniedz starptautiskus pakalpojumus, ir svarīgi, lai papildu sertifikātu formāts dažādās dalībvalstīs būtu vienāds; tādēļ tas jāharmonizē, lai apliecinātu vilciena vadītāju atbilstību konkrētiem obligātiem nosacījumiem, profesionālo kvalifikāciju un valodu zināšanas.
(5)
Saskaņā ar Direktīvas 2007/59/EK 4. panta 4. punktu Eiropas Dzelzceļu aģentūrai jāsagatavo apliecības, papildu sertifikāta un apstiprinātas papildu sertifikāta kopijas Kopienas parauga projekts, kā arī jānosaka šo dokumentu fiziskie raksturlielumi, ņemot vērā viltošanas novēršanas pasākumus. Saskaņā ar iepriekšminēto pantu aģentūrai jāiesaka Kopienas kodi attiecībā uz dažādiem A un B vadīšanas kategoriju veidiem, kas jānorāda papildu sertifikātā. Direktīvas 2007/59/EK I pielikuma 2. punkta g) apakšpunktā noteikts, ka Komisija lemj par papildinformācijas vai medicīnisko ierobežojumu kodu iekļaušanu vilciena vadītāja apliecībās.
(6)
Dalībvalstīm jāpiešķir katrai vilciena vadītāja apliecībai atsevišķs numurs; šim numuram arī jāatvieglo apliecības reģistrēšana valsts vilciena vadītāja apliecību reģistrā, kas jāizveido saskaņā ar Direktīvas 2007/59/EK 22. panta 1. punkta a) apakšpunktu.
(7)
Drošības iestādēm jāizmanto visa vilcienu vadītāju apliecībās, papildu sertifikātos un minētajos reģistros ietvertā informācija, lai atvieglotu personāla sertificēšanas procesa izvērtēšanu, kas paredzēts 10. un 11. pantā Eiropas Parlamenta un Padomes 2004. gada 29. aprīļa Direktīvā 2004/49/EK par drošību Kopienas dzelzceļos un par Padomes Direktīvas 95/18/EK par dzelzceļa pārvadājumu uzņēmumu licencēšanu un Direktīvas 2001/14/EK par dzelzceļa infrastruktūras jaudas sadali un maksas iekasēšanu par dzelzceļa infrastruktūras izmantošanu un drošības sertifikāciju grozījumiem (Dzelzceļu drošības direktīva) (2), un lai paātrinātu minētajos pantos paredzēto drošības sertifikātu izdošanu.
(8)
Tam, ka dzelzceļa pārvadājumu uzņēmumi un infrastruktūras pārvaldītāji nodarbina tādus vilciena vadītājus, kas sertificēti saskaņā ar Direktīvu 2007/59/EK, nebūtu jāatbrīvo tie no pienākuma izveidot vilciena vadītāju kompetences un uzvedības pārraudzības un iekšējās kontroles sistēmu atbilstīgi Direktīvas 2004/49/EK 9. pantam un III pielikumam, un tam vajadzētu būt minētās sistēmas daļai. Harmonizētajam papildu sertifikātam nebūtu jāatbrīvo dzelzceļa pārvadājumu uzņēmumi un infrastruktūras pārvaldītāji no atbildības par savas dzelzceļa sistēmas daļas drošu darbību, jo īpaši no atbildības par personāla apmācību.
(9)
Direktīvas 2007/59/EK 7. panta 1. punktā noteikts, ka apliecība ir derīga visā Kopienas teritorijā, un minētās direktīvas 4. panta 4. punktā pieprasīts izstrādāt apliecības Kopienas paraugu. Tādējādi harmonizēta apliecības pieteikuma veidlapa atvieglotu to kompetento iestāžu darbu dalībvalstīs, kurām jāvāc informācija apliecības izdošanai.
(10)
Direktīvas 2007/59/EK 14. panta 1. punktā noteikta prasība, ka dalībvalstu kompetentās iestādes publicē informāciju par procedūru, kas jāievēro, lai saņemtu apliecību. Nosakot šādas procedūras, kompetentajām iestādēm jāiekļauj noteikumi harmonizētās pieteikuma veidlapas izmantošanai.
(11)
Harmonizēto pieteikuma veidlapu var izmantot, lai sniegtu pietiekamu informāciju par valsts noteikumiem, lai īstenotu Eiropas Parlamenta un Padomes 1995. gada 24. oktobra Direktīvu 95/46/EK par personu aizsardzību attiecībā uz personas datu apstrādi un šādu datu brīvu apriti (3) attiecībā uz personu aizsardzību, apstrādājot to datus. Kompetentās iestādes veidlapu var izmantot, lai saņemtu atļauju apstrādāt vilciena vadītāja apliecības pieteikumu iesniedzēju vai šo apliecību īpašnieku datus, kad tas ir nepieciešams.
(12)
Harmonizētās pieteikuma veidlapas pieņemšanai ir ļoti ierobežota ekonomiskā ietekme, un tā rada ļoti niecīgu administratīvo slogu, jo, izmantojot vienoto pieteikumu, pastāv iespēja izvēlēties starp drukātu dokumentu un IT saskarni.
(13)
Saskaņā ar Direktīvas 2007/59/EK 36. panta 3. punktu minētā direktīva neattiecas uz Kipru un Maltu. Tādējādi šī regula nav jāpiemēro Kiprā un Maltā, kamēr šo dalībvalstu teritorijā nav dzelzceļa sistēmas.
(14)
Šajā regulā paredzētie pasākumi ir saskaņā ar atzinumu, ko sniegusi Dzelzceļa drošības un savstarpējas izmantojamības komiteja, kas izveidota saskaņā ar Direktīvas 96/48/EK 21. pantu,
IR PIEŅĒMUSI ŠO REGULU.
1. pants
Vilciena vadītāja apliecības Kopienas paraugs
Kopienas paraugu, kas noteikts šīs regulas I pielikumā, izmanto vilciena vadītāja apliecībām, kā minēts Direktīvas 2007/59/EK 4. panta 1. punkta a) apakšpunktā. Šo formātu izmanto katru reizi, kad tiek izdota, atjaunota, atjaunināta, grozīta vai anulēta vilciena vadītāja apliecība.
Izmanto vienu vai vairākas Eiropas Kopienas oficiālās valodas.
2. pants
Papildu sertifikāta Kopienas paraugs
Kopienas paraugu, kas noteikts šīs regulas II pielikumā, izmanto papildu sertifikātiem, kā minēts Direktīvas 2007/59/EK 4. panta 1. punkta b) apakšpunktā.
Šo formātu lieto katru reizi, kad tiek izdots, atjaunots, atjaunināts, grozīts vai anulēts papildu sertifikāts.
Izmanto vienu vai vairākas Eiropas Kopienas oficiālās valodas.
3. pants
Apstiprinātas papildu sertifikāta kopijas Kopienas paraugs
Kopienas paraugu, kas noteikts šīs regulas III pielikumā, izmanto apstiprinātām papildu sertifikāta kopijām saskaņā ar Direktīvas 2007/59/EK 17. pantu.
4. pants
Vilciena vadītāja apliecības pieteikuma veidlapa
1. Pieteikuma veidlapas Kopienas paraugu, kas noteikts šīs regulas IV pielikumā, var izmantot vilciena vadītāja apliecības pieteikuma veidlapām, kas minētas Direktīvas 2007/59/EK 14. pantā. Šis paraugs ir tāds, ka tajā var iekļaut valsts prasības, kas var papildināt šīs regulas IV pielikumā izklāstīto informāciju.
2. Pieteikuma veidlapas Kopienas paraugu var izmantot, lai iesniegtu pieteikumu jaunas apliecības saņemšanai, atjauninātu apliecības datus, atjaunotu apliecību vai saņemtu tās dublikātu.
3. Pieteikuma veidlapas Kopienas parauga aizpildīšanas norādījumi ir izklāstīti IV pielikumā.
4. Kompetentās iestādes var iekļaut Kopienas parauga noformējumu procedūrā, kas jāpublicē saskaņā ar Direktīvas 2007/59/EK 14. panta 1. punktu, un IT saskarnēs.
5. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs, izņemot Kipru un Maltu, kamēr šo dalībvalstu teritorijā nav dzelzceļa sistēmas.
Briselē, 2009. gada 3. decembrī

Labels: 7
12
8
9